Lehdistötiedote 18.3.2008
(sama tiedote osoitteessa www.sarolehti.net/press.php)

Särön vuosi vaihtuu pääsiäisenä!
Vuoden 2007 viimeinen Särö on vihdoin ilmestynyt. Numeron teemana on ”kuolema ja näytelmä”. Jussi Kylätaskun elämästä ja työstä kirjoittavat YLE:n Radioteatterin teatteripäällikkö Pekka Kyrö, kirjailija Saara Kesävuori ja Kylätaskun leski Liisa Voima. Kirjailija ja dramaturgi Outi Nyytäjä pui haastattelussaan näytelmäkirjoittamisen nykytilaa: hän peräänkuuluttaa teksteihin enemmän julmuutta, kauneutta ja kielen lumoa. Kirjailija, kustannustoimittaja Anne Leinosen artikkelissa pohditaan kirjan julkaisemisen eri vaihtoehtoja: kaupallisia kustantamoita, palvelukustantamoita ja omakustantamista. Debytoivina runoilijoina tamperelainen Antti Lehto-oksa ja Urho Pulkkinen. Pulkkinen on paltamolaissyntyinen, Helsingissä asunut matemaatikko ja runoilija, joka kuoli tammikuussa 2008. Hänen tuotantoaan ei ole aiemmin julkaistu. Kansikuvataiteilijana on Beni Juslin Porvoosta.

Seuraavan numeron teema: Metsä ja kielletty
Kesän alussa ilmestyvään numeroonsa Särö etsii kirjoituskilpailulla novellia, joka kytkeytyy aiheeseen "Metsä ja kielletty". Paras novelli palkitaan sadalla eurolla. Kilpailu päättyy 18.4.2008. Särö etsii lisäksi jatkuvasti uusia runoilijoita ja kuvataiteilijoita esiteltäväksi lehden sivuille.

Särö-akatemia perustettu Porvooseen
Särö-akatemia on toistaiseksi vapaamuotoinen, Särö-yhdistyksen puitteissa toimiva yhteisö, jonka tarkoituksena on tarjota kirjoittajakoulutusta, toimia kykyjenetsijänä ja edistää kirjoittavien ihmisten vuorovaikutusta.
Akatemia aloittaa toimintansa huhtikuussa, jolloin Porvoossa käynnistyy ensimmäinen tekstihautomo. Koulutuksen tavoitteena on tuottaa kaupallisen kustantamon julkaisukynnyksen ylittävä käsikirjoitus (romaani, runo- tai novellikokoelma). Osa koulutuksesta toteutetaan yhteistyössä Oriveden Opiston kanssa. Akatemian pienryhmiä aiotaan perustaa Porvoon lisäksi ainakin Helsinkiin ja Mikkeliin.
Hautomon ohella Särö-akatemian tämän vuoden suunnitelmiin kuuluu kulttuurijournalismikurssi. Tarkoituksena on perehdyttää toimittajakokelaita muun muassa taiteilijahaastattelujen ja kulttuuriartikkeleiden kirjoittamiseen. Rahoituksen järjestyttyä Särö vakinaistaa myös ateljeekritiikkipalvelunsa.
Akatemia-työryhmän jäseniä ovat kirjailija Jyrki Kiiskinen (Helsinki),
kirjailija-kustannustoimittaja Anne Leinonen (Ristiina), päätoimittaja
Mark Mallon (Porvoo), freelance-toimittaja Eija Mäkinen (Porvoo),
kirjailija  Tiina Raevaara (Sipoo) ja kirjailija Jouko Sirola (Porvoo).
Särö-akatemian kirjoittajakoulutuksen yhteistyökumppaneita ovat muun muassa WSOY:n kirjallisuussäätiö, Valtion kirjallisuustoimikunta, Oriveden opisto, luovien alojen kehittämisohjelma Polte ja Itä-Uudenmaan Liitto.

Mukana Särössä 4/07
Markku Aalto  on helsinkiläinen kustannustoimittaja ja runoilija. Jost Amman (1539–1591) oli sveitsiläinen taiteilija. Satu Bäckmand-Liimatta on porvoolainen juristi. Kristiina Hukki on helsinkiläinen käyttäytymistieteen tutkija VTT:llä. Beni Juslin on porvoolainen kuvataiteilija. Saara Kesävuori on   tamperelainen kirjailija. Christer Kihlman on porvoolainen kirjailija. JukkaKostiainen on porvoolainen kirjoittaja. Pekka Kyrö on Yleisradion radioteatterin päällikkö ja vastaava tuottaja. Jussi Kylätasku on porvoolainen edesmennyt kirjailija (1943–2005). Antti Lehto-oksa on tamperelainen kirjallisuuden harrastaja ja rakennustekniikan opiskelija. Anne Leinonen on ristiinalainen kirjailija ja kustannustoimittaja. Martti Linna on haminalainen kirjailija ja toimittaja. Mark Mallon on Porvoossa asuva Särön päätoimittaja. Eija Mäkinen on porvoolainen freelance-toimittaja. Outi Nyytäjä on helsinkiläinen dramaturgi ja kirjailija. Teppo Paulasto on nokialainen runoilija, joka opiskelee Viita-akatemiassa. Petri Pietiläinen on kotkalainen Kaakkois-Suomen kirjallisuuden läänintaiteilija ja filosofian lisensiaatti. Urho Pulkkinen on helsinkiläinen edesmennyt tekniikan tohtori, tutkimusprofessori ja runoilija (1955–2008). Tiina Raevaara on sipoolainen kirjailija. Ville Ropponen on helsinkiläinen toimittaja ja kriitikko. Kauko Röyhkä on helsinkiläinen muusikko ja kirjailija. Sanna Saastamoinen on porvoolainen kuvataiteilija ja graafinen suunnittelija. Kosti Sironen on espoolainen aikuisopettaja ja kirjailija. Liisa Voima on porvoolainen vaatesuunnittelija ja yrittäjä sekä Jussi Kylätaskun leski. Särön Viisaiden Neuvosto 4/07: Irma Hirsjärvi, Ulla Hirvensalo, Pasi Ilmari Jääskeläinen, Eve Leinonen, Otso Ovaskainen  Jouko Sirola.

Lisätietoa
Mark Mallon, sarolehti@gmail.com, 041 535 6065
Tekstihautomo: www.sarolehti.net/tekstihautomo.php
Särön nro 4/07 sisältö:  www.sarolehti.net/uusin.php